ROZSUDOK SÚDU PRE VEREJNÚ SLUŽBU EURÓPSKEJ ÚNIE

(tretia komora)

z 18. novembra 2015

FH

proti

Európskemu parlamentu

„Verejná služba — Úradníci — Odmena — Príspevok na usídlenie — Článok 5 ods. 2 prílohy VII služobného poriadku — Pridelenie na nové miesto služby — Článok 5 ods. 4 posledná veta prílohy VII služobného poriadku — Vylúčenie príspevku na usídlenie v prípade, ak je úradník, ktorý má nárok na príspevok na domácnosť, pridelený na miesto, kde býva jeho rodina — Nevyhnutnosť usídlenia sa úradníka s jeho rodinou v mieste výkonu práce — Rozluka manželov — Dôsledky — Neuplatniteľnosť článku 5 ods. 4 poslednej vety prílohy VII služobného poriadku“

Predmet:

Žaloba podaná podľa článku 270 ZFEÚ, uplatniteľného na Zmluvu o ESAE na základe jej článku 106a, ktorou FH v podstate navrhuje zrušenie rozhodnutia z 15. apríla 2014, ktorým Európsky parlament zamietol jeho žiadosť o vyplatenie príspevku na usídlenie

Rozhodnutie:

Rozhodnutie z 15. apríla 2014, ktorým Európsky parlament zamietol žiadosť o príspevok na usídlenie, ktorú podal FH, sa zrušuje. Európsky parlament je povinný zaplatiť FH ako príspevok na usídlenie, ktorý mu dlhuje, sumu zodpovedajúcu jeho mesačnému základnému platu; táto suma sa zvýši o úroky z omeškania vypočítané v sadzbe stanovenej Európskou centrálnou bankou pre hlavné operácie refinancovania a uplatniteľnej počas dotknutého obdobia, zvýšenej o dva percentuálne body, od 11. februára 2014 do dňa skutočného zaplatenia. Európsky parlament znáša svoje vlastné trovy konania a je povinný nahradiť trovy konania, ktoré vynaložil FH.

Abstrakt

Úradníci — Náhrada výdavkov — Príspevok na usídlenie — Zmena miesta výkonu práce — Úradník, ktorý má nárok na príspevok na domácnosť a ktorý je pridelený do miesta, kde má bydlisko jeho rodina — Vylúčenie nároku na príspevok na usídlenie — Podmienka — Nevyhnutnosť usídlenia sa úradníka s jeho rodinou v mieste výkonu práce

(Služobný poriadok úradníkov, príloha VII, článok 5 ods. 2 a 4)

Príspevok na usídlenie má umožniť úradníkovi, ktorý musel zmeniť bydlisko, aby mohol plniť svoje služobné povinnosti v súlade s článkom 20 služobného poriadku, aby okrem výdavkov spojených so sťahovaním, ktoré sú predmetom osobitnej náhrady, hradil náklady, ktoré nevyhnutne vzniknú z dôvodu jeho začlenenia sa na nové miesto výkonu práce na podstatnú dobu.

Práve v tomto zmysle článok 5 ods. 4 prvá veta prílohy VII služobného poriadku v spojení s odsekom 2 toho istého článku stanovuje, že úradník, ktorý má nárok na príspevok na domácnosť, sa bude môcť domáhať vyplatenia iba polovice príspevku, na ktorý by mal inak nárok, teda vyplatenia jedného mesačného základného platu, ak sa neusídli so svojou rodinou vo svojom novom mieste výkonu práce alebo ak sa nepresídli za svojou rodinou, keď je preložený do svojho miesta služby, kde zostala bývať jeho rodina. Situácia takéhoto úradníka je teda vzhľadom na účel príspevku na usídlenie porovnateľná so situáciou úradníka, ktorý nepoberá príspevok na domácnosť, keďže nenesie dodatočné výdavky na to, aby sa jeho rodina usídlila v jeho mieste výkonu práce. V rovnakom zmysle sa posledná veta článku 5 ods. 4 prílohy VII služobného poriadku, vylučujúca nárok na príspevok na usídlenie, uplatní v prípade, keď je úradník, ktorý má nárok na príspevok na domácnosť, pridelený alebo preložený na miesto, kde už býva jeho rodina a usídli sa spolu s ňou, pretože takýto úradník nevynaloží výdavky na usídlenie.

To nie je však prípad úradníka, ktorý má nárok na príspevok na domácnosť a ktorý sa pri zmene miesta výkonu práce neusídli so svojou rodinou alebo sa za ňou nepresídli, hoci táto rodina býva v jeho novom mieste výkonu práce. V takomto prípade môže dotknutá osoba niesť dodatočné náklady na jej skutočné usídlenie sa na inej adrese, než kde má bydlisko jej rodina a za týchto okolností sa môže domáhať výplaty príspevku na usídlenie vo výške mesačného základného platu.

V dôsledku toho treba výraz „preložený na miesto, kde býva jeho rodina“ uvedený v poslednej vete článku 5 ods. 4 prílohy VII služobného poriadku vykladať tak, že sa týka prípadu usídlenia sa úradníka s jeho rodinou alebo presídlenie sa úradníka za jeho rodinou v mieste výkonu práce.

(pozri body 33 – 37)

Odkaz:

Súdny dvor: rozsudok z 9. novembra 1978, Verhaaf/Komisia,140/77, EU:C:1978:197, bod 18

Súd prvého stupňa: rozsudok z 29. septembra 2005, Thommes/Komisia,T‑195/03, EU:T:2005:344, bod 100